Afgetrede prokureur in Kleinmond vermoor(Argieffoto) Die polisie in die Wes-Kaap ondersoek ŉ saak van moord ná ŉ 71-jarige man in Kleinmond doodgeskiet is. Sers. Noloyiso Rwexana, woordvoerder van die polisie, het gesê beamptes was Dinsdag op patrollie toe hulle ŉ Porsche met twee insittendes voorgekeer het. “Hulle het ŉ voorlopige ondersoek gedoen en bepaal die motor is by ŉ huis in Kortstraat gesteel. Hulle het verder ondersoek ingestel by die huis en die slagoffer dood aangetref. Hy het ŉ skietwond gehad.” Die twee verdagtes is in hegtenis geneem en sal binnekort in die hof verskyn. Maroela Media verneem die man was ŉ afgetrede prokureur en sakeman in Kleinmond.